Folketing
2003-05-14

Det mente ministeren jo ikke sidste år, da hun fremsatte sit lovforslag efter moden overvejelse og efter pres fra statsministeren, men man ændrer jo synspunkt i sidste øjeblik. Det er jo altid interessant at se. Men hvad mener ministeren om den opbakning, der er fra Københavns Kommune og fra KL til de her forslag om, at vi får et uvildigt tilsyn med skolerne? Kan ministeren garantere for, at vi ved et forældretilsyn og udlæggelse af værdier osv. på internettet kan sikre de børn? Det er jo ikke for friskolernes skyld, det er for børnenes skyld. Det er for at sikre, at de kan begå sig i fremtidens samfund og få de både sociale, menneskelige og faglige kompetencer, de skal have. Vil ministeren garantere, at dét er indført med lovforslaget? Jeg er meget, meget i tvivl. Det må også være underligt at være minister og fremsætte et lovforslag, man tror på, og bagefter ændre holdning, som ministeren gjorde sidste år i forhold til tilsynsforpligtelsen.